text: 毒胜气，则气为毒蚀，其气竭矣，故逆也，气毒相平，则势界于险，惟在医者调治得宜，使险变顺也，如始出之形顶尖而根圆，此气胜毒，为顺也，若隐如蚊咬，或如热痱，寒粟蚕种，此毒胜气，为逆也，起胀之形，渐绽充肥，此气胜毒，为顺也，若顶平不突，板实不绽，此毒胜气，为逆也，出浆之形，根红敛束，痘壳完固，此气胜毒，为顺也，若壳软皮簿，则必痒塌，此毒胜气，为逆也，结痂之形，痂如螺壳，先结先落，后结后落，此气胜毒，为顺也，若痂薄如麸，溃烂粘聚，此毒胜气为逆也，此痘形顺逆之大略也。